**A Lélek vezetése –**

**Isten fiainak titkos ismertetőjele**

**C. H. Spurgeon 1220. prédikációja**

*Angolról fordította: Borzási Sándor.*

*Lektorálta: dr. Pótor Imre.*

**Forrás: The Leading of the Spirit, the Secret Token of the Sons of God,**

**Sermon No. 1220. The Metropolitan Tabernacle Pulpit, vol. 21.**

**http://spurgeongems.org/sermon/chs1220.pdf**

**„Akiket Isten Lelke vezérel, azok Istennek fiai.” – Rm 8,14**

Természetesen elvárjuk, hogy a gyermekek bizonyos vonásokban szüleikre hasonlítsanak. És Isten gyermekei, akik minden szülő felett a Legnagyobb Szülőtől születtek, s akiket az isteni Lélek mindenható ereje teremtett újjá, bizonyos, hogy nagymértékben magukon viselik mennyei Atyjuk képét.

Nem lehetünk hasonlók Istenhez sok isteni tulajdonságban, mert azok egyedülállók és közölhetetlenek. Nem lehet, például, a mienk Isten hatalma s nem rendelkezhetünk végtelen tudásával. Nem lehetünk függetlenek, és önmagunktól létezők. Nem lehetünk szuverén teljhatalmúak, sem imádandók. Az ember sohasem lehet az Atya valóságának a képmása úgy, mint Jézus, mert Ő titokzatos módon egyszülött Fia Istennek.

Azonban lehetünk hasonlók Istenhez számos erkölcsi és lelki tulajdonságában. Ezekben a jellemvonásokban kell „követői legyünk az Istennek, mint szeretett gyermekek” (Ef 5,1) hisz másként mennyei származásunk nem igazolható.

A felolvasott igénkben említett ismérv sem lehet kérdéses, hiszen ha ez kétséges, úgy Istennel való gyermeki kapcsolatunkat tagadjuk meg. Fontos, hogy „Isten Lelke vezéreljen” bennünket. Az az isteni Lélek, aki folyton az Atyával és a Fiúval van, kell, hogy folyton velünk legyen, hogy vezessen, oktasson, késztessen, serkentsen, erősítsen, befolyásoljon bennünket, hisz másként nem nevezhetjük Isten fiainak magunkat.

Ebben az igében Pál apostol nem az egész emberiségre kiterjedő isteni atyaságról beszél akitől, mint Teremtőtől mindenek származnak. Semmiképpen nem. Itt világos, hogy Isten atyasága csak egyesekre vonatkozik, nem mindenkire. A textus különbséget tesz azok között, „kiket Isten Lelke vezérel”, és a többiek között, akik nincsenek ilyen befolyás alatt.

Azokban az emberekben, akikben nincs meg a Szentlélek, szükségszerűen más lélek van. És a bennük lévő más lélek jelzi, hogy ők egy másik atyának a gyermekei. „Ők az ördög atyától valók, mert az ő dolgait teszik.” (Jn 8,44) Két nemzettség volt már kezdettől fogva: az „asszony magva” és a „kígyó magva”.(1Móz 3,15)

Valótlan és becstelen dolog lenne azt hinni, hogy Isten egyforma kapcsolatban áll úgy egyikkel, mint a másikkal, e két egymással szembenálló család közül. Semmiképpen, testvéreim! A *mi* Atyánk, aki a mennyben van, nem lehet a hitetleneknek az atyja, mert Jézus világosan mondja: „Ha Isten volna a ti atyátok, szeretnétek engem.”

Igénk egy igen egyszerű, de **éles és döntő próbatesztet** szolgáltat nekünk, amit jó lesz, ha magunkra alkalmazunk. Vegyük igénybe, s használjuk, hadd próbáljon meg mindnyájunkat! Ha azt mondaná itt: „Akik bemerítkeztek, azok Isten fiai”, úgy nagy elégedettségben ülhetnénk helyünkön. Vagy, ha azt hallanánk: „Akik esznek és isznak a keresztyén közösség szent vacsoráján, azok Isten fiai”, úgy emlékezhetnénk, hogy nemrég a szentekkel együtt ültük körül az úrvacsorai közösség asztalát. Ha bizonyos külső dolgok megtevéséről lenne szó, vagy bizonyos imák elmondásáról, vagy igazhitű elvekhez való ragaszkodásról, vagy a cégéres bűnöktől való tartózkodástól, s ezek lennének Isten gyermekeinek királyi jelei, mennyei pecsétjei, úgy megkönnyebbülten lélegeznénk fel, megállapítva, hogy e dolgokat illetően rendben vagyunk. Ha egy buzgó gyülekezethez való tartozás, vagy egy hithű közösséghez való csatlakozás lenne kétségbevonhatatlan jele az istenfiúságnak, úgy teljesen nyugodtak lehetnénk, anélkül, hogy ez olvasztótégelybe helyeznénk magunkat.

De mivel ezekről a dolgokról nem így rendelkezett Istent, úgy hiszem, közülünk senki sem lesz olyan bölcstelen, hogy mellőzze a vizsgálatot, amit igénk felvet minden egyes értelmes lélek számára. Jöjjetek, testvéreim, semmit se vegyetek könnyelműen egy ilyen súlyos kérdésben, lelketek örök sorsát illetően! Hanem kutassatok bizonyíték után, és úgy vegyétek a dolgot, mint ahogy bölcs házigazdák tennék, ha egész vagyonuk forogna kockán! Akiket „Isten Lelke vezérel”, azok Isten fiai. Akik nem állnak Isten Lelkének vezetése alatt, azok nem az Ő fiai. Nos, vizsgáljátok meg és lássátok, milyen lélek van bennetek, hogy megtudhassátok, kinek a gyermekei vagytok!

Hogy segítséget nyújtsak nektek ebben a dologban, szeretném, ha megfontolnánk, először, *hová* vezeti Isten Lelke az embereket, hogy megláthassuk, vajon odavezetett-e már valaha bennünket. [Másodszor feltárom, *hogyan,* és harmadszor, hogy *mikor* vezet a Lélek.]

**I.**

**Hová vezeti Isten Lelke az Isten fiait?**

Mindenekelőtt ***megtérésre***vezeti őket. A Szentlélek legelső munkái közé tartozik, hogy Isten fiait könnytől ázott szemekkel a kegyelem trónjához vezesse.

Elvezet bennünket képzeletvilágunk utálatos termeibe, melyek romlott természetünk belsejében vannak elrejtve. Azoknak bezárt ajtóit sorra felfeszíti, és megvilágosodott szemeink elé tárja a titkos helyeket, melyek bálványoktól szennyezettek, s utálatos képek vannak festve falaira.(Ez 8,10) Kezét kinyújtja s fényt áraszt a bálványistenekre, az Istent haragra ingerlő képmásokra, a bensőnkben levő tisztátalan és utálatos dolgokra, romlott természetünkre, és így *mély alázatra vezet* bennünket. Nem hittük volna el, hogy ilyen gonoszságok uralják lelkünket, ha az Ő felfedezései ki nem józanítanak bennünket minden dicsekvő önbecslésünkből.

Aztán, ugyanazzal az ujjal rámutat múltunkra, és feltárja a foltokat, a tévelygéseket, a szándékos bűnöket, amiket tudatlanságból követettünk el; a súlyos törvényszegéseket, a világosság és ismeret ellenére elkövetett vétkeket, melyek megrontották életünket ifjúságunktól kezdve. S míg korábban életünk lapjaira elégtétellel néztünk, szépeknek gondolva azokat, most immár, hogy a Lélek világosságra vezetett bennünket, látjuk, mennyire sötét, fekete volt történelmünk!

Szégyennel és méltatlansággal telve, Isten füléhez óhajtozunk, hogy ott gyónhassuk meg bűneinket. Beismerjük, hogy ha pokolra vetne bennünket, az sem lenne a megérdemeltnél súlyosabb büntetés! –

Kedves barátom, elvezetett-e már a Szentlélek a megtérés padjába? Rávezetett-e már, hogy meglásd, milyen aljasan viselkedtél Isteneddel szemben, és szégyenletesen megvetetted Megváltódat? Elvezetett-e már oda, hogy keservesen bánkódj gonoszságaid miatt?

A mennybe csak a könnyáztatta kereszten át vezet az út. Aki sohasem érezte át bűnének a terhét, az ezután fog összetörni annak rettentő súlya alatt, amikor az ítélet rettenetes órájában sziklagörgetegként fog az rázúdulni, és porrá fogja zúzni őt.

Soha senki sem ment még az igazi megtérés szobájába, amíg a Szentlélek nem vezette őt oda. De Isten minden egyes gyermeke tudja, mit jelent feltekinteni Arra, akit átszegeztek, és sírni a bűn miatt.

A bűn feletti szent szomorúság éppolyan nélkülözhetetlen, mint az engesztelő vérbe vetett hit. És ugyanaz a Lélek, aki békét nyújt nekünk a nagy áldozatba vetett hit által, szintén kimunkálja bennünk a szívbéli szomorúságot, amiért megbántottuk az Urat.

Ha gyermekkorodtól fogva sohasem éreztél semmilyen komoly bánatot bűneid miatt, akkor bárcsak Isten elkezdené kegyelmes munkáját most a szívedben! Mert a megtérés feltétlenül szükséges az isteni élethez. „Ha meg nem tértek, mindnyájan hasonlóképpen elvesztek!” (Lk 13,3) A tékozló fiúnak kiáltania kell „Atyám, vétkeztem!”.(Lk 15,18) A vámszedőnek mellét kell vernie és imádkoznia kell: „Isten, légy irgalmas nékem, bűnösnek!”.(Lk 18,13) Amint nem remélhetsz életet ott, ahol valakinek szívbillentyűjét tönkretették, úgy megtérés nélkül sem, mely elválaszthatatlan társa a hitnek.

Az olyan hit, amelyet nem kísérnek a bűnbánat könnyei, nem hiteles. Amikor egy ember arca Jézus felé fordul, akkor szükségszerűen háttal fordul a bűnnek. Éppúgy várhatsz tavaszt a kertedben hóvirág nélkül, mint a kegyelem munkáját szívedben megtérés nélkül. Amelyik hitet nem kíséri a megtérés, az hamis hit, az nem Isten választottjainak a hite. Mert soha senki sem bízik addig Krisztusban, míg nem érzi át, hogy Szabadítóra van szüksége. És nem érezheti, hogy Szabadítóra van szüksége, csak ha roskadozik bűnei alatt. A Szentlélek tehát először megtérésre vezeti az embereket.

Ugyanakkor elvezeti őket, hogy magukat kevésre tartsák és ***sokra tartsák Jézust****, nagyra értékeljék Őt és* sokat elmélkedjenek felőle*.*

Szeretett testvérem, elvezetett-e már a Lélek a kereszthez? Álltál-e már ott, és érezted-e, amint a teher leesik vállaidról, és belegurul a Megváltó sírjába?

Amikor dr. Neale, a kiváló ritualista vette John Bunyan könyvét, a „Zarándok útját”, és azt átalakítva római-katolikus alapra helyezte, úgy szemléltette a zarándokot, mint aki egy bizonyos fürdőhöz ér, és abba beleesik és megfürdik, és akkor a terhét is lemosta a víz. Úgy érvelt, hogy ez a fürdő a keresztség. Bár én még nem láttam soha, egyetlen rituális templomban sem olyan nagy keresztelő medencét, hogy egy zarándok megfürödhessen benne, mégis, az allegória ezen doktori kiadásában Keresztyén meg lett mosva a keresztség vizében, és minden bűnétől megszabadult. Hát ez az államegyház módja a bűntől való szabadulásra!

De ahogy John Bunyan feltárta, s valóban az Isten szerint megállapított igazi mód az: hogy a *keresztnél* szabadulunk meg a bűntehertől!

De figyeljétek csak meg, mit történt. Dr. Neale „Zarándok Útja” szerint az a teher nemsokára újra visszanőtt a zarándok hátára. És ezen nem csodálkozom, mert az a teher, amit a keresztség el tud távolítani, biztos, hogy újra vissza is nő. De amely terhet a keresztnél hagytunk, az sohasem fog újra terhelni bennünket.

Nincs más hatékony tisztulás a bűntől, csak a véres kereszten egyszer s mindenkorra felajánlott páratlan engesztelő áldozatba vetett hit által. És akiket Isten Lelke oda elvezetett, azok mind Isten fiai.

Isten Lelke sohasem vezet egy embert úgy, hogy keveset törődjön Krisztussal, és sokat a papokkal. Isten Lelke sohasem vezet úgy egy embert, hogy keveset adjon az engesztelő vérre, az abba vetett egyszerű hitre, és sokat a külső formaságokra meg szertartásokra. Isten Lelke megalázza az embert és felmagasztalja a Megváltót; megöldököli a testet és a vért, a sírba temeti az ó-embert, és új életet ad az embernek a feltámadott Úrba vetett hit által, aki feltámadt a sírból, s felemeltetett a magasba. „Ő engem dicsőít majd”, mondta Krisztus a Vigasztalóról; és valóban ez a Vigasztaló tiszte!

Nos, kedves barátaim, dicsőségessé tette-e már valaha a Lélek a ti szemetekben az Úr Jézust? Testvérek, ez a leglényegesebb dolog! Ez mindennél fontosabb tényező! Ha a Szentlélek sohasem tette még drágává Krisztust a számodra, úgy még semmit sem ismersz felőle! Ha nem magasztalta fel Jézust, és nem alázta még meg saját önbizalmadat, – ha nem éreztette meg veled, hogy Krisztus minden, amire csak szükséged van, s hogy Benne mindent felülmúló Kincset találtál, – ha ez nem történt meg, akkor még nem végzett isteni változást a szívedben.

A megtérés és a hit a vérző Megváltóra kell összpontosítsanak, különben a reménység sosem társulhat hozzájuk, és nem hozhat létre áldott békességet az előbbiek következményeként.

Miután a Lélek megdicsőíti Jézust, elevezet bennünket ***más igazságok* megértésére** is. A Szentlélek elvezeti Isten fiait minden igazságra.(Jn 16,13)

Mások eltévelyednek, ilyen meg olyan tévelygésekbe bonyolódnak, de Isten juhai nem hallgatnak az idegenek hangjára. Az ő fülük be van zárva minden hamis hízelgés iránt. „Idegent pedig nem követnek, mert nem ismerik az idegenek hangját.” (Jn 10,6).

Szeretteim, egyetlen hazugság sincs az igazságból,(1Jn 2,21) és aki felkarol egy hazugságot, azt nem Isten Lelke vezeti ahhoz, mondjon bár, amit csak akar.

Másrészt, az újjá nem született ember számára az igazság olyan, mint egy bezárt kamra. A drága kincstár tartalmi jegyzékét bár olvashatja, de abba a titkos szobába nem mehet be.

De van valaki, akinél ott van a Dávid kulcsa, és amit megnyit, senki be nem zárja;(Jel 3,7) és a kulcs, amellyel kinyitja: a Szentlélek ereje. Amikor feltár egy tant egy ember előtt, az az ember jól megtanulja azt, de másként nem képes soha megtanulni.(Ef 4,21)

Mehetsz felső iskolába, és ülhetsz e kor legtudósabb Gamálieljének a lábainál, de sohasem ismerheted meg az igazságot szívedben, úgy, amint az Jézusban van, hacsak a Szentlélek nem tanít meg téged. Sohasem ismersz meg egy igazságot annak erejében, míg be nincs égetve lelkedbe, mintegy tüzes vassal, annak megtapasztalása által, és mintegy réztáblára be nem vési azt a szívedbe a Lélek titkos kijelentése által. Csakis Isten Lelke képes az igazságot összeszőni a szívvel úgy, hogy az önmagunk részévé váljon, hogy azzal azonosuljunk úgy, hogy az immár bennünk van, és mi meg benne.

Elvezethetett-e már Isten így az igazságra? Ha igen, adj dicsőséget neki, mert így Isten Lelke a fiúságodat igazolja!

Isten gyermekeit nemcsak igazságra vezeti a Lélek, hanem ***szeretetre*** is. Elvezeti őket a szeretet *melegének* érzésére éppúgy, mint az igazság *fényének* látására.

Isten Lelke Isten minden igaz fiát égő szeretettel tölti el a család többi tagjai iránt. Aki idegen még e keresztyén szeretettől, az idegen az isteni kegyelemtől is.

Testvérek, nekünk vannak vitáink, mert ott lakunk, ahol szükséges, hogy botránkozások essenek. De a botránkozásban lassúak kell, hogy legyünk, és a botránkozás okozásában még lassúbbak. Mert mi egyek vagyunk Krisztus Jézusban, és szíveink egybeforrtak az Ő Lelke által.

Úgy tartom, hogy egy becsületes embernek sem illik visszatartania nyelvét a kor tévelygéseit illetően. Igen aljas módja lenne ez saját kényelme biztosításának és olyan hírnév szerzésének, mely nem méltó arra, hogy megtartsa. Szólnunk kell az igazságot, akár sértünk vele, akár tetszést keltünk, de ezt *szeretetben* és *a szeretetért* kell tennünk!(Ef 4,15)

Isten mentsen meg bennünket a Sátán azon sugallataitól, hogy csak azokat a lágy dolgokat szóljuk, melyek tetszenek az emberek füleinek. Aki enged az ilyen rábeszélésnek, árulójává lett az igazságnak és az emberek lelkének! Isten igaz embere fel kell, hogy szólaljon minden egyes gonosz és hamis út ellen. De egyúttal *erős szeretet dobog szívében Isten minden gyermeke iránt, bármilyen tévedésben és hibában lennének is*.

A sebész kése irgalmasan kegyetlen a fekély iránt, de nem a beteg iránti rosszakaratból, hanem őszinte vágyból, hogy segítsen rajta és használjon neki. Ilyen szeretetteljes hűséget kell nekünk is ápolnunk.

A szentek iránti szeretet a szentek ismertetőjele. Van egy belső gyülekezete Isten választottainak, minden egyes keresztyén felekezeten belül, s ez a gyülekezet a Szentlélektől megvilágosított emberekből áll, akik ismerik az evangélium lényegét és titkát. Ők valahányszor találkoznak, bármennyire is eltérőek legyenek is látásaik, felismerik egymást egyfajta szent rokonszenv alapján, s az egy Lélek, aki élteti őket, egyformán ujjong bennük, amint felismeri ugyanazt az életet a másik keblében. Dacára különféle értelmi meggyőződéseiknek, egyházi csoportosulásaiknak, tanbeli különbségeknek, a lelki emberek mihelyt hallják a jelszót s felfogják a titkos jelet, máris kiáltják: „Adj kezet testvér, mert szívem épp olyan, mint a tied! Isten Lelke engem is elvezetett oda, ahova téged, s utunkban egy lépésben haladtunk! Jer, hadd legyen hát közösségünk egymással.”

A tábor külső része, a gyülevész nép, mely kijött Egyiptomból Izráelünkkel együtt, háborúskodásba és gerjedelmekbe esik.(4Móz 11,2) De az élő Isten gyermekei, akik az Úr ládájának központi őrségét képezik, szívükben egyek egymással, és ennek így kell lennie. „Mi tudjuk, hogy általmentünk a halálból az életre, mert szeretjük a mi testvéreinket”.(1Jn 3,14)

A Szentlélek ***az elveszettek iránti forró szeretetre***vezet bennünket.

Ha valaki így szól: „Engem nem érdekel, hogy az emberek elvesznek, vagy üdvözülnek”, tudja meg, Isten Lelke sohasem vezette őt ilyen embertelenségre. Akiknek szívük kőből van, sohasem érezték a Szeretet Lelkének érintését!

Ha valamely prédikátor lelkisége és tanítása értelemszerűen arra a következtetésre vezet téged, hogy embertársad elkárhozását önelégültséggel vagy közömbösséggel szemléld, biztos lehetsz benne, hogy Isten Lelke sosem vezette őt, vagy téged ebbe az irányba. Az ördögnek sokkal nagyobb része van az emberek érzéketlen teológiájának kialakításában, mint azt gondolnák!

Krisztus szemei sírtak a bűnösök kárhozata felett.(Lk 19,41) És Isten őrizzen bennünket, hogy mi valamilyen más lelkülettel viszonyuljunk hozzájuk. Aki nem szereti embertársát, akit lát, hogyan szeretheti Istent, akit nem lát? (1Jn 4,20) Hát Isten, vajon elégedettséggel nézi emberi fajunk pusztulását?(Ez 18,23; 33,11) Nemde úgy szerette az embereket, hogy az Ő egyszülött Fiát adta értük?(Jn 3,16) És vajon azt akarja, hogy saját gyermekei hidegek, sztoikusak, és közömbösek legyenek az emberi lelkek elveszett állapota felett?!

Szeretteim, ha mi Kainnal lakunk, s vele együtt így kiáltunk: „Avagy őrizője vagyok-e én az én testvéremnek?”,(1Móz 4,9) úgy Isten Lelke sosem vezetett minket erre az álláspontra. Ő gyöngédségre, együttérzésre, szánalomra, könnyes erőfeszítésre vezet, hogy mindenképpen megtarthassunk némelyeket. (1Kor 8,22)

Továbbá, Isten Lelke ***szentségre* vezeti** Isten fiait. Nem fogom megkísérelni, hogy meghatározzam a szentség mibenlétét. Ez jól felismerhető a szent emberek életében. Látható-e a ti életetekben is?

Szeretteim, ha kemény, engesztelhetetlen lelkűek vagytok, úgy a Szentlélek sohasem vezetett titeket ebbe a lelkületbe! Ha kevélyek, másokat lenézők vagytok, tudjátok meg, hogy ez nem a Szentlélek munkája bennetek! Ha pénzsóvárgók vagytok, és világi nyereség után törekedtek, a Szentlélek sosem vezetett titeket erre! Ha hamis állításokat tesztek, és igazságtalanul jártok el dolgaitokban, a Szentlélek soha nem vezet ilyen úton! Ha olyan hívőről hallok, aki bálterembe vagy színházba jár, tudom, hogy a Szentlélek sosem vezette őt oda. Ha úgy találom, hogy Istennek egyik gyermeke hitetlenek közé elegyedik, az ő beszédjük szerint szól, és az ő cselekedeteiket cselekszi, biztos vagyok benne, hogy a Szentlélek sosem vezette őt oda. –

De ha látom, hogy egy ember úgy él, ahogyan Krisztus élt, szeretetteljesen és gyöngéden, félelem nélkül, bátran, becsületesen, mindenben arra törekszik, hogy jó lelkiismerete legyen Isten és emberek előtt, úgy méltán hiszem, hogy Isten Lelke vezette őt. Ha látom azt az embert kegyesen állni Istene előtt, és becsületességgel embertársai előtt, akkor remélem és hiszem, hogy Isten Lelke a vezetője, Ő formálja a jellemét. „A Lélek gyümölcse szeretet, öröm, békesség, hosszútűrés, szívesség, jóság, hűség, szelídség, mértékletesség: az ilyenek ellen nincs törvény. És akik Krisztuséi, a testet megfeszítették indulataival és kívánságaival együtt.”(Gal 5,22–24)

Nem akarok keményen szólni, de úgy érzem, egyenesen kell beszéljek, és úgy érzem köteles vagyok kimondani, hogy túl sok a képmutatás a hitvalló keresztyének között. Sokan viselik a keresztyén nevet, de semmi keresztyén tartalom nincs bennük. Nagyon szomorú, de ez az igazság. A hamis hívők leszállították a keresztyén jellem mércéjét, s a gyülekezetet annyira hasonlóvá tették a világhoz, hogy igen nehéz már megmondani, hol kezdődik az egyik, s hol végződik a másik.

Mi igyekszünk tőlünk telhetően a legjobban gyakorolni a gyülekezeti fegyelmet, de ennek ellenére van egy magja a gonoszságnak, ami nem fejlődik ki nyílt és kézzelfogható bűnné. S ezt nem tudjuk egyházfegyelem által eltávolítani, mert Urunk megtiltotta, hogy a konkolyt tépdessük, nehogy a búzát is kiszaggassuk velük együtt.(Mt 13,29)

Férfiak, testvérek, nekünk szenteknek kell lennünk! Hasztalan hangoztatjuk, hogy igazhitűek vagyunk, kifogástalan hitelvűek. Kifogástalan kell, hogy legyen az életünk is! S ha nem az, úgy a legtisztább hitvallás csak növelni fogja kárhozatunkat. Mit ér az egyházi nonkonformizmus, ha a szív mégis a világgal tart? A másik ember meg mit dicsekszik azzal, hogy ő konformista?! Mire jó az, ha nem igazodik Krisztus akaratához?! Törekednünk kell mindenekfelett a szentségre.(Zsid 12,14) Ha a szentség Lelke nem vezetett el rá, akkor nem vagyunk Isten fiai!

Továbbá, a Szentlélek Isten gyermekeit elvezeti ***a létfontosságú kegyességre*** *–* a lelki élet rejtett, központi lényegére.

Például, a Szentlélek a szenteket *imádkozásra* vezeti, ami éltető levegő lelkük számára. Valahányszor csak igazi bemenetelt nyernek a kegyelem trónjához, ez mind az Ő ereje által történik. – A Szentlélek vezeti őket az *ige tudakozására*, Ő nyitja meg értelmüket annak befogadására. Vezeti őket az elmélkedésre, és az igazság feletti gondolkozásra, hogy azt szívükben forgassák.

Elvezeti őket a Vele és Isten Fiával való közösségre. Felülemeli őket a világi gondokon, mennyei kilátásokba. Elvezeti őket a mennyei dicsőségbe, ahol Krisztus ül az Isten jobbján, és ahol szentjei vele együtt uralkodnak.

Szeretteim, éreztetek-e már valamit a Lélek ezen vezetéseiből? Én beszélek róluk, de ti értitek-e ezeket? Folytonos élettapasztalat ez nálatok? Könnyű dolog rávágni: „Igen, értem, miről beszélsz.” De érzitek-e igazán? Mindennapos élettapasztalat ez nálatok? Mert, az élő Úrra mondom, ha nem vezetett el a Lélek az imádságra, az Istennel való közösségbe, úgy Isten Lelke nincs benned, és nem vagy az Övé!

Ezenkívül, Isten Lelke Isten fiait ***hasznosságra***vezeti. Egyeseket az egyik ösvényen, másokat egy másikon, eközben néhányat elvezet igen kiváló szolgálatokba is, az odaszánás legmagasabb fokára.

Áldjuk Istent a misszionáriusokért, akiket Isten Lelke a vad törzsek közé vezetett, hogy ott prédikálják az Úr Jézus Krisztust. Hálásak vagyunk a szent asszonyokért, akik eljutnak idehaza e város legsötétebb negyedeibe, a legelesettebb és legromlottabb személyek közé, hogy Krisztust magasra tartsák előttük, hogy ő felemelhesse őket Önmagához. Áldottak azok a férfiak és nők, akiket Isten Lelke egyre több munkába, fáradozásba vezetett, mert egyre bőségesebb lesz az örömük is!

Úgy érzem, emlékeztetnem kell benneteket arra, hogy ha semmit sem tesztek Jézusért, e tétlenségre Isten Lelke sohasem vezetett titeket! Ha kövéret esztek, és édeset isztok Isten házában, de sohasem kezdtek el Krisztusért dolgozni, úgy nem Isten Lelke tanított e förtelmes lustaságra! Valami tennivalója s feladata mindenkinek van. Legalább egy talentum minden egyes hívőnek adatott. S ha bennünk Isten Lelke lakozik, Ő megmondja, mi az, amit az Úr elvár tőlünk, s megerősít bennünket annak megtételére. Sőt, áldását és helyeslő pecsétjét fogja adni rá, amikor elvégeztük.

Azok a száraz szőlővesszők, amelyek nem teremnek fürtöket az Úrnak – sem *türelemmel a szenvedésben*, sem *buzgósággal a munkában* –, nyilván semmi jelét sem adják, hogy a hit háznépéhez tartoznak. Akik nem vesznek részt a Jézusért való fáradozásban, nem remélhetik, hogy végül Vele együtt részesedni fognak az Ő dicsőségében.

Ekként, anélkül, hogy túl mélyre merültem volna a tárgyban, egyszerű módon választ adtam e kérdésre, „Hová vezeti Isten Lelke az Isten fiait?”.

**II.**

Most választ adok egy másik kérésre, még nagyobb rövidséggel: **Hogyan Vezeti Isten Lelke az Isten Fiait**?

A válasz erre az, hogy **Isten Lelke titokzatos módon hat a lelkünkre, s így befolyásol bennünket.**

Nem tudjuk megmagyarázni működésének csodálatos módját, hacsak talán nem feltételezhetjük, hogy valamiképpen úgy befolyásolja szívünket, mint ahogy a mi lelkünk hat más emberek lelkére. Csakhogy a Szentlélek sokkal nemesebb módon teszi ezt.

Nos, én hogyan befolyásolom a barátom lelkét? Általában úgy teszem ezt, hogy valami olyat közlök vele, amiről tudom, remélem, hogy hatni fog elméjére. Erős érveket tárok eléje, amelyek befolyásolni fogják döntésében, cselekedeteiben. Nem hathatok embertársam lelkére mechanikusan. Nincs olyan szerszám, mely képes megérinteni a szívet; nincs olyan kéz, mely az elmét formálhatná. Az anyagot formálhatjuk gépeinkkel, de a lelket csak érvekkel, indokokkal és tanítással. Így törekszünk kívánságunk szerint modellálni az embereket.

***Az egyik nagy eszköz****,* ***amit a Szentlélek használ a lélekre: az Isten Igéje****.* Az Ige, amint az ki van nyomtatva a Bibliában, hatalmas eszköz a Lélek kezében, Isten gyermekeinek a helyes úton való vezetésében. Ha tudni akarod, mit tegyél, szólj úgy, ahogy az öreg skót szólt feleségéhez: „Nyújts ide azt a Bibliát!” Ez az útitérkép. Ez a mennyei zarándok iránytűje!

S ha Isten Igéje vezet, úgy Isten Lelke az Igével együtt jár, és azon keresztül dolgozik. És így Isten Lelke vezet téged. Idézz egy igehelyet cselekedetedhez, és ha nem ferdítetted el az írást, nyugodt lehetsz, hogy helyesen jártál el. Légy bizonyos, hogy ez és ez a dolog Isten parancsa, mely megíratott a Könyvben, Szentlelkétől ihletve. És nincs szükséged ezen kívül valamilyen égből jövő mennydörgő hangra, sem angyali sugallatra. Sokkal bizonyosabb prófétai igével rendelkezel, amelyre jól teszed, ha figyelmezel, mint sötét helyen világító szövétnekre. (2Pt 1,19)

*Isten Lelke szól és* ***vezet bennünket az Ő szolgái által is, az igehirdetésben.*** A hirdetett ige is gyakran áldásközvetítő, akárcsak az írott ige. De ez csak akkor történhet, amikor a hirdetett ige az írott igével egyezik.

Olykor érezzük, hogy Isten szolgái az írott igét annak tulajdon hangján szólaltatják meg. Úgy zendül fel, mintha maga a próféta mondaná, aki eredetileg kapta azt. Amint szólják, úgy hull a fülbe, mint a keretről alácsorduló méz; úgy tör elő, mint forrásból a víz. Ilyenkor frissen és melegen hatol a szívbe, nagyobb erővel, mint mikor mi olvassuk egyéni csendességünkben.

Milyen sokszor megtörténik, amikor olvasunk egy igazságot egy könyvben (akár Isten könyvében is), hogy tunyaságunk miatt nem tud oly erővel hatni ránk, mint amikor Istennek egy hűséges szolgája szólja, ki már megtapasztalta, megízlelte, és saját lelkét beleöntve közli azt velünk! Adja Isten, hogy azok az igeszolgálatok, melyeket rendszeresen hallgattok, Isten szava legyen számotokra. Legyen útmutatás lábatoknak, legyen vigasz szíveteknek, szolgáljon hitetek felfrissítésére, s míg az imaházban ültök, érezzétek: „Ez az ige nekem való! Tanácstalanul jöttem ide, de vezetést kaptam! Csüggedt és fáradt voltam, de erőt és bátorítást nyertem! A pásztor hangja Isten üzenetét közvetítette lelkemnek, s most megvigasztalódva mehetek utamra, akárcsak Anna, miután az Úr szolgája békességet szólt lelkének.”

Van még egy pont, amiről nagy óvatossággal szeretnék szólni, és szeretném, ha még óvatosabban gondolnátok át, mert olyan tárgy, mellyel sokan visszaéltek, és fanatikus célokra fordítottak. Úgy hiszem, Isten Lelke olykor ***közvetlenül, az írott ige nélkül is szól a szentek szívében***.

Vannak belső késztetések, melyeknek buzgón engedelmeskedni kell; titkos, rejtélyes vezetések, melyeket habozás nélkül követni kell.

Nem a közbeszéd számára való téma ez, de az értelmes hívők fülének szól, akik nem fognak minket félreérteni.

Olykor bizonyos belső késztetéseket fogtok tapasztalni, és nem tudjátok hogyan, miért. Mint amilyent Pál is kapott, amikor Mízia felé tartott, de nem engedte Őt a Lélek.(Csel 16,7) Van egy bizonyos tennivaló, amit megtehetnél, vagy nem tehetnél, de egy ösztönzés jön, s valami belül azt mondja: „Nem azt… vagy nem most.”

Ne tégy erőszakot e belső késztetésen. „A Lelket meg ne oltsátok.”(1Thess 5,19) Máskor meg valamely megfelelő, helyes dolgot elfelejtettél megtenni már egy ideje, de egyszer csak hirtelen erővel rád nehezedik, hogy azt rögtön meg kell tenni, és nem tudod lerázni e késztetést. Ne fojtsd el ez indítást.

Nem minden emberhez szól a Szentlélek ilyen módon. De vannak kiváltságosai, s ezeknek féltékenyen őrködniük kell e kiváltság felett. Ha süketek, amikor szól, úgy sosem fog szólni hozzájuk többé ilyen módon. Ha tisztelettel engedelmeskedünk az isteni indításoknak, egyre gyakoribbá és természetesebbé lesznek számunkra.

Azt mondja talán erre valaki: „De hiszen ez a kvékerek tanítása”. Nem tehetek róla. Ha ez kvékerizmus, úgy én ilyen értelemben kvéker vagyok. A nevek nem izgatnak engem, sem az egyik, sem a másik. Ti mindannyian tudjátok, akár személyes tapasztalatotok megerősítése alapján, akár másként, hogy igaz, amit feltártam. Ezért nem vitatom tovább.

Jegyezzétek meg, *óvatosan* mondtam mindezt. Nem úgy tártam fel ez indításokat, mint Isten gyermekének nélkülözhetetlen ismertetőjeleit.

Van egy történet, (és számos ehhez hasonló meglepő eseteket mondhatnának el sokan közülünk), amelyik egyik barátról szól, aki egy éjszaka késztetést érzett, hogy vegye a lovát az istállóból, és lovagoljon vagy hat-hét mérföldet egy bizonyos házhoz, ahol egy személy lakott, akit ő azelőtt sohasem látott. Megérkezett az éjszaka leple alatt, s kopogtatott az ajtón. A gazda válaszolt, kijött, de feltűnően nagy zavarban volt. Az éjszakai látogató ezt mondta: „Barátom, én hozzád küldettem, de nem tudom, hogy miért. De bizonyára az Úrnak van valami oka, amiért hozzád küldött engem. Van valami különös problémád?” Az ember döbbenten kérte, hogy kövesse őt fel a lépcsőn. És ott fenn megmutatott neki egy kötelet a gerendára kötve. S elmondta, hogy már nyakában volt a kötél, és készen állt az öngyilkosságra, amikor a kopogást meghallotta, és úgy döntött, hogy lemegy, ajtót nyit, hogy lássa, ki az, s azután visszatér és elpusztítja magát. De a barát, akit Isten küldött oda, szívére beszélt, jobb belátásra bírta. Segített neki abban a sajátos körülményben, mely szorongatta. És az a férfi tovább élt, és tisztességes keresztyén ember lett belőle.

Én is komolyan kijelenthetem, hogy engem is erőteljes indítások vezettek sokszor, és az eredmények számomra mindenesetre jelentősek voltak. Ezek a titkok többnyire Istenre és az én lelkemre tartoznak, s nem sietek feltörni a pecsétet, hogy elmondjam másoknak. Túl sok disznó van körülöttünk, melyek megtaposnák gyöngyeinket (Mt 7,6).

Ha engedelmesek vagyunk az ilyen indításoknak, talán öngyilkosokat nem fogunk menteni, de menthetünk lelkeket. Gyakran lehetünk Isten kezében olyanok, mint mennyből küldött angyalok. De sajnos, olyanok vagyunk, mint a ló és az öszvér, amelyeket kantárral és zablával kell irányítani.(Zsolt 32,9) Nem vagyunk elég szelídek és érzékenyek az isteni befolyás felfogására, amikor az jön, és így az Úr nem hajlandó szólni sokunkhoz oly gyakran, mint kívánnánk. De mégis igaz, hogy „akiket Isten Lelke vezérel”, bárhogy vezesse is őket, „azok Istennek fiai”.

Hadd jegyezzem meg itt, hogy „Isten Lelkétől ***vezetve***lenni” jelentős kifejezés. Nem azt mondja: „Akiket Isten Lelke *hajt*, vagy *űz,* azok Istennek fiai”. Nem. Az ördög a nagy hajcsár, és amikor bemegy az emberekbe, vagy malacokba, dühösen *űzi* őket. Emlékeztek, miként történt, hogy egy egész disznónyáj a meredekről hirtelen a tengerbe rohant.(Mt 8,32)

Valahányszor csak egy fanatikus, elvadult embert láttok, bármilyen lélek legyen is benne, biztos, hogy nem a Krisztus Lelke.

Krisztus Lelke erővel és hatalommal munkálkodik, de csendes Lélek. Nem sas, hanem galamb. (Mt 3,16) Sebesen zúgó szélként jön, és betölti az egész házat, ahol a tanítványok ülnek,(Csel 2,2) de ugyanakkor nem a puszta felőli viharként jön, hogy ledöntse a hajlék négy szegletét (Jób 1,19), hisz így romlást okozna. Úgy jön, mint tűznyelv, és ül mindegyikre kedveltjei közül,(Csel 2,3) de nem olyan tűzvészként, mely megemészti a házat és elpusztítja Jeruzsálemet. Nem. Isten Lelke gyöngéd természetű. Nem űz, hanem vezet. „Akiket Isten Lelke vezérel, azok Istennek fiai”.

A Lélek ***méltóságosan*** bánik velünk, miközben így munkálkodik bennünk. Nem úgy kezel minket, mint néma, oktalan állatokat, vagy mint a tenger lélektelen hullámait. Értelmes lényekként bánik velünk, kiket gondolkozásra és megfontolásra teremtett. Úgy vezet minket, mint ember vezeti gyermekét, mint ahogy az ember vezeti társát, és számunkra megtiszteltetés, hogy elménket és akaratunkat alávethetjük Isten Léleknek.

Bárhogy legyen is, az akarat nemes értelemben szabad, mindaddig, míg a Szentlélek a készséges engedelmességre édesen le nem igázza azt.

Ekképpen munkálkodik Isten Lelke, habár ***mi nem tudjuk megmagyarázni a módját, mert ez túl csodálatos*** a mi számunkra. És hamarabb belátást nyerhetünk a sas útjába a levegőégben, vagy a kígyó útjába a kősziklán.(Péld 30,19) Amint képtelenek vagyunk kikutatni a tenger forrásait, úgy ez is rejtve van minden élő előtt. Mondtunk valamit a tárgyról, és amennyire csak tehettük, megválaszoltuk a kérdést, „Hogyan vezeti Isten Lelke Isten gyermekeit?”, – de mi csak tegnapiak vagyunk, és semmit sem tudunk(Jób 8,9), s ezért tudatlanságunkat megvallva, e tárgyat elhagyva tovább megyünk.

**III.**

Az utolsó kérdés ez: **Mikor vezeti a Lélek Isten fiait?** Ó, testvérek, ez a kérdés komoly figyelmet érdemel!

Isten Lelke mindig *vezetné* az Isten fiait, de sajnos, vannak időszakok még Isten gyermekeinél is, amikor nem vezethetők. Akaratosak, makacsok, és letérnek az útról.

Isten gyermekének egészséges állapota az, amikor szüntelen Isten Lelkének vezetése alatt áll. Jegyezzétek meg ezt: Lélektől vezetve lenni – minden nap, nem csak vasárnap, nem csak az imádkozásra szánt percekben, hanem minden percben, minden órán, egész nap folyamán!

Kell, hogy a Lélek vezessen bennünket a kis dolgokban éppúgy, mint a nagyokban. Mert, jegyezzétek meg, ha nem állunk a Lélek vezetése alatt teljes életünkkel, minden dolgot illetően, s ha csak egy cselekedetet is Tőle függetlenül engedünk kifejlődni, az végzetes lehet számunkra.

Hála az Úrnak, az ő kegyelme *helyreállítja lelkünket*. De egyetlen óra sincs soha, amikor a keresztyén megengedhetné magának, hogy könnyelműen elkalandozzon a Lélek útjáról. Ha egy vezetőt kapsz egy szövevényes ösvényen, és engeded, hogy egy félórát vezessen, de aztán így szólsz hozzá, „Most a következő öt percben én vezetem magam”, abban a rövid öt percben elveszted mindazt az áldást, amit addig vezetőd révén kaptál. Az is világos, hogy az olyan kormányos, aki csak olykor-olykor, alkalmanként irányítja a hajót, nem sokat ér. Ha egy ismeretlen, bonyolult útszakaszon kellene végigmenned, minden vezetést hasznavehetetlenné tennél, ha így szólnál: „Azt mondták nekem, hogy az elágazásnál jobbra térjek, de én megpróbálok balra fordulni”. Az az egyetlen helytelen fordulat egész további utadat elrontaná.

Ha tévedünk, de valóban Isten fiai vagyunk, isteni Vezetőnk ***visszavezet*** keserű könnyek közt az úton, és megérezteti velünk, milyen gonosz és keserves dolog saját fejünk után menni!

**Ha isteni Vezérünkre bölcsen figyelünk, mindig vezetni fog minket**. Isten gyermeke, a Lélek vezessen téged mindenben!

„Jó, értem, – mondod –, de vajon *fog-e* vezetni?” Vajon fog-e vezetni? – Igen! A legnagyobb ámulatodra! Amikor nehézségben vagy, kérj tanácsot a Lélektől az Igében. Hallgasd, mit mond Isten az ihletett Könyvön keresztül. S ha semmi fényt sem nyersz onnan, térdelj le, és imádkozz. Amikor egy jelzőtáblát látsz az országúton, s értésedre adja, mely irányba tarts, boldogan követed utasításait. De ha zaklatottságodban semmi jelzést nem látsz, akkor mit kell tenned? *Imádkozzál.* Vesd magad az isteni vezetésre, és nem fogsz tévedni. Mert még ha a legnehezebb utat választod is, az lesz a jó, ha szent meggondoltsággal és Isten félelmében döntöttél mellette.

Szeretteim, az Úr sosem engedi, hogy egy hajó, melynek kormányrúdját az Ő kezére bízták, sziklának sodródjon és darabokra törjön. Add át az életed kormányát Istennek, és bárkád át fogja szelni az élet keskeny viharos csatornáját, el fog kerülni minden homokzátonyt és rejtett sziklát, és biztonságosan meg fog érkezni az örök boldogság fényes kikötőjébe.

A kérdésre tehát: *Mikor vezeti a Lélek Isten fiait?* – ezt a feleletet kell adnunk: *amikor olyanok, amilyeneknek lenniük kell, mindig világos vezetésben részesülnek általa*. És *bár, a bennük levő bűn miatt nem mindig egyformán engedelmesek neki, mégis, életük egészét tekintve Isten Lelkének ereje irányítja őket.*

**IV.**

Befejezem alapigénk **hasznosításával** a következőképpen.

Az igét először **próbatesztnek** veszem.

Isten gyermeke vagyok? Ha igen, a Lélek vezetése alatt állok. Nos, valóban a Lélek vezérel engem? – Attól félek, közületek sokan sohasem gondolkodnak el ezen. ***Ki az, aki vezet téged?*** –

Százával vannak vallásos emberek, akiket lelkipásztoruk, vagy keresztyén barátjuk vezet, s így érzik jól magukat. De vallásuk teljes csődnek fog egykor bizonyulni, ha nem a Lélek vezeti őket. Hadd tegyem fel a kérdést még egyszer, hogy ne térhessetek ki előle: A Lélek vezet-e? Ha igen, Isten gyermeke vagy. Ha nem, úgy nem vagy az Övé.

Ez egy másik, **vigasztaló** alkalmazáshoz vezet engem.

Ha Isten gyermeke vagy, Isten Lelke ***bizonnyal vezetni fog*** téged. Kétségek közt vagy ezen az estén? Zavarban vagy? Nehézségek közt hányódsz? Akkor figyelj ez ígéretre: Isten fiait a Lélek vezeti, és téged is vezetni fog!

Talán szemed a jövőt fürkészi, messze előre gondolsz, és az öregkor nehézségeitől félsz, vagy szeretteid elvesztésétől. Nos, Isten nem adott nekünk szemeket a jövőbe nézésre. És mi haszna a kutakodásnak, ha nem láthatunk? Hagyd az egészet mennyei Atyádra, és tévedhetetlenül fog vezetni a Szentlélek! Amikor olyan helyre érsz, ahol nehézséget feltételezel, nagyon valószínű, hogy már nem lesz ott semmi. „Ki hengeríti el nékünk a követ a sírbolt szájáról?”(Mk 16,3) – kérdezték a szent asszonyok. De amikor a sírhoz értek, ímé, a kő már el volt hengerítve!

Haladj csak előre Isten gyermekeként, hitben járva, azzal a teljes bizonyossággal, hogy a hit ösvénye, bár nem könnyű, de mindig biztonságos! És végül minden jó lesz, mert a helyes úton, a Lélek vezetése alatt eljutsz a mennyei városba!

Igénk utolsó szava, mindenekfelett **a****bizonyosságé!** Ha Isten Lelke vezet, úgy teljesen bizonyos, hogy Isten fia vagy!

Nos, el tudod-e mondani ezen az estén: „Átadom magamat teljesen az Úr akaratának. Nem vagyok tökéletes, de szeretném, ha az lennék. Ezernyi gyengeség terhel, de mégis, ha az Úr tanít engem, úgy kész vagyok tanulni tőle. Ha irgalmas hosszútűrésére számíthatok, úgy teljes szívvel törekszem Őt követni! Ó, mit nem adnék, hogy teljesen szent lehessek! Sóvárgok a belső tisztaságra! Mindenekfelett az a kívánságom e világon, hogy sose sértsem meg Istenemet, de járjak Vele a világosságban, amint Ő maga a világosságban van, legyen közösségem Vele, miközben Jézus Krisztusnak, az Ő Fiának vére megtisztít minden bűntől!” (1Jn 1,7)

Kedves testvérem, biztos lehetsz abban, hogy senkit soha nem töltött el ilyen vágy, csak az Isten gyermekét, kit a Lélek vezet! Test és vér nem jelenthette ki ezt neked.(Mt 16,17) A menny örököseit kivéve, egyetlen léleknek sem volt soha ilyen vágyódása, ilyen törekvése, ilyen fohászkodása a szentség után, s ilyen bánkódása sem kudarcai és tévedései miatt.

Igénk nem azt mondja, hogy „Akik Lélek által *futnak*, azok az Isten fiai”, hanem „akiket Isten Lelke *vezérel*”.

Nos, meglehet, hogy *megbotlunk*, miközben vezetésben részesülünk. Az ember mehet nagyon *lassan* is a vezetés alatt. Járhat mankón is, miközben a vezetést követi. Kúszhat kezein és a térdén, de a vezetésre figyel. E gyengeségek egyáltalán nem gátolják abban, hogy igazán vezesse Isten Szentlelke.

Minden gyengeséged és gyarlóságod ellenére a kérdés csak ez: Isten Lelke vezet-e téged? Ha igen, úgy minden gyengeséged és bukásod meg van bocsátva Krisztusért. S az a tény, hogy az Ő vezetése alatt állsz, biztos jele felülről való születésednek.

Menj hát haza békességgel, és örvendj isten-fiúságodnak! És kérd Istent, hogy ha gyenge voltál, tegyen erőssé téged; ha sánta voltál, gyógyítson meg; s ha kezeden és térdeden csúsztál, segítsen egyenesen járni! De mindenekfelett áldd Őt, hogy Lelke vezet téged!

Ha csak *járni* tudsz még, kérd, hogy tegyen *versenyfutóvá*! Ha tudsz már futni, kérd, segítsen *szárnyalni* felfelé, mint a sas! Ne elégedj meg a legmagasabb teljesítménnyel sem! De ugyanakkor, ha nem éred még el őket, ne keseredj el! Emlékezz, hogy a legtöbb családban csecsemők is vannak, éppúgy, mint felnőtt férfiak és nők: az ölben hordozott kicsinyek s a csecsemők, éppúgy kedvesek egy szülőnek, mint az a fiú, aki már nagyra nőtt, s apja oldalán segít vinni az élet terheit.

Ti Isten fiai vagytok, ha a Lélek vezérel benneteket bármilyen kicsi is a termetetek, és bármilyen gyengék vagytok is a kegyelemben. Az életkor, erő, vagy neveltetés nem feltétele a fiúságnak, – a *születés* hitelessége a mindennél fontosabb tényező!

Vizsgáld meg hát magad, a Lélek vezet-e, mert másként származásod nem fentről való!

Ha pedig teljesen elítéltnek látod magad e prédikáció után, úgy menekülj Jézushoz! Bűnbánattal és bizalommal fordulj hozzá, és nyugodj meg Benne!

Isten Lelke vezessen el most oda, és máris Isten gyermeke vagy! Áldjon meg téged az Úr most! Ámen.